Казка трынаццатая.   
  
Рохля  
(Казкі Лесавічка)  
*Яраслаў Пархута*

На адной палянцы жыла-была Козачка з казлянятамі. Усё ў іх ішло добра. На градах такая капуста радзіла!.. А павырасталі казляняты, разбегліся хто куды, Козачка пастарэла — і грады пачалі дзёрнам зарастаць. I рашыла тады Козачка пайсці да свінні Рохлі дапамогі прасіць.

— Шаноўная Рохля! — сказала Козачка — Можа б ты грады мае ўскапала? Парохкала Рохля для прыліку і згадзілася:

— Лыч пакуль не падводзіць. Ускапаю!

Не паспела Козачка ў дуброве жалудоў назбіраць, каб разлічыцца з Рохляю за работу, як палянкі не пазнаць было. Грады ўздыбіліся камлыгамі. Куст каліны з каранямі выдраны. Суседняя лугавінка рыжым жвірам паблісквае. Бярозка, што вока цешыла, спляжаная ляжыць.

— Што нарабіла, Рохля?! — абурылася Козачка.

А Рохля яшчэ вышэй лыч задрала:

— Я, мілая, поўную меліярацыю правяла!..

Села Козачка на паваленую бярозку і заплакала. Яна і цяпер плача…

*Вожык паправіў акуляры і ўзяў новы лісток:*

*— Цяпер весялейшая казка! — прамовіў ён. — Называецца яна так: «Як складаюцца казкі».*

*Але Вожыка перабіў Заяц:*

*— А з казлянятамі што? — пацікавіўся ён.*

*— Убачыш іх, дык скажы, каб дамоў вярталіся, — адказаў Вожык.— Пастараюцца, то, можа, і ўратуюць сваю палянку…*

*Тут зашаптаў Шашок[[1]](#footnote-1):*

*— Тшшш! Здаецца, Лесавічок прачнуўся.*

*— Вярнуць казкі трэба! — спахапілася Сойка.*

*Сава ўзяла ў Вожыка кляновыя лісткі і падсунула Лесавічку пад дзверы. А Лесавічкоў пянёк-церамок ажно свяціўся.*

*— Нашаму казачніку Светлячок дапамагае! — прамовіў Крот.*

*— А як удала пяро рыпіць! — дадала Перапёлка.*

*— Працуе! — растлумачыў Вожык і падняўся.— Не будзем перашкаджаць!..*

*Лісяняты і зайчаняты, цецераняты і рабчаняты, жабяняты і важаняты, дзеці іншых лясных жыхароў таксама падняліся і пакінулі палянку.*

*Каб Лесавічок мог скласці яшчэ не адну казку.*

1. *Шашок* — рус. Хорёк [↑](#footnote-ref-1)